На основу члана 13. Закона о комуналним делатностима ("Службени гласник РС", број 88/2011 и 104/2016), члана 94. Закона о превозу путника у друмском саобраћају (''Службени гласник РС“, број 68/2015) и члана 37. Статута Града Ниша ("Службени лист Града Ниша", број 88/2008 и 143/2016)

 Скупштина Града Ниша, на седници од 2017. године, донела је

ОДЛУКУ О ИЗМЕНАМА И ДОПУНИ ОДЛУКЕ О ТАКСИ ПРЕВОЗУ ПУТНИКА НА ТЕРИТОРИЈИ ГРАДА НИША

Члан 1.

У Одлуци о такси превозу путника на територији града Ниша (''Службени лист града Ниша'', број 105/2015), у чл. 2, 3, 4, чл.10 став 1,3 и 4, чл.12,13,14,16,17,31 и 32 речи: ''управа надлежна'' у одређеном падежу замењују се речима: ''Градска управа града Ниша - секретаријат надлежан'' у одговарајућем падежу.

У члану 10 став 2. речи: ''градска управа надлежна'', замењују се речима: ''Градска управа града Ниша – секретаријат надлежан. ''

У члану 16. тачка 3. реч: ''управи'' замењује се речима: „секретаријату надлежном за послове саобраћаја“.

Члан 2.

 У члану 33. став 2. мења се и гласи:

 ''Комунални полицајац у обављању комунално-полицијских послова, поред законом утврђених овлашћења, поступа у складу са овлашћењима утврђеним овом одлуком.''

Члан 3.

 У члану 34 речи: “ од 10.000,00 -100.000,00 динара“ замењују се речима: “ од 30.000,00 динара. “

 У ставу 1 тачка 2. мења се и гласи:

 „2. Ако поступи супротно члану 8. став 4.“

Члан 4.

 У члану 35 став 1 речи:“од 50.000,00-500.000,00 динара“ замењују се речима:„од 80.000,00 динара.“

 У ставу 1 тачка 2. мења се и гласи:

 „2. Ако поступи супротно члану 8. став 4“.

У ставу 2 речи:“ од 5.000,00-30.000,00 динара“ замењују се речима:“ од

20.000,00 динара“.

Члан 5.

У члану 36. речи: “од 10.000,00-100.000,00 динара“ замењују се речима: “од 10.000,00 динара“.

У ставу 2. речи: „од 50.000,00-500.000,00 динара“ замењују се речима: “од 50.000,00 динара“.

У ставу 3. речи: :“од 5.000,00-30.000,00 динара“, замењују се речима: “од 10.000,00 динара“.

Члан 6.

У члану 37. речи: “од 5.000,00-30.000,00 динара“ замењују се речима: “од 6.000,00 динара“.

Члан 7.

Члан 38. мења се и гласи:

“Члан 38.

 Казниће се новчаном казном у износу од 50.000,00 динара привредно друштво, односно друго правно лице, новчаном казном у износу од 10.000,00 динара предузетник, новчаном казном у износу од 10.000,00 динара одговорно лице у правном лицу и физичко лице - такси возач у износу од 6.000,00 динара, ако такси возач не поседује документа прописана чланом 20, односно ако такси возило нема обележја прописана чланом 21.“

Члан 8.

После члана 38. додаје се члан 38а који гласи:

„38а.

За прекршаје прописане овом одлуком, саобраћајни инспектор, односно комунални полицајац издаје прекршајни налог у складу са законом.''

 Члан 9.

Ова одлука ступа на снагу осмог дана од дана објављивања у ''Службеном листу Града Ниша''.

 Број:

 У Нишу, . године

**СКУПШТИНА ГРАДА НИША**

 Председник

 Мр Раде Рајковић